Камчацкі край

Камча́цкі край — адзін з суб’ектаў Расейскай Фэдэрацыі. Знаходзіцца на Камчацкай паўвысьпе. На поўначы мяжуе з Чукоцкай аўтаномнай акругай, на паўночным захадзе — з Магаданскай вобласьцю. Утвораны 1 чэрвеня 2007 году шляхам аб’яднаньня Камчацкай вобласьці і Карацкай аўтаномнай акругі. Прырода Камчацкая паўвыспа знаходзіцца ў зоне актыўнай вульканічнай дзейнасьці, на яе тэрыторыі налічваецца каля 300 буйных і сярэдніх вульканаў, 29 зь іх зьяўляюцца дзейнымі. Тут разьмешчаны самы высокі вулькан Эўразіі — Ключэўская сопка. Зь дзейнасьцю вульканаў зьвязанае ўтварэньне шматлікіх карысных выкапняў, а таксама гідратэрмальная актыўнасьць: зьяўленне гарачых крыніцаў, утварэньне фумарол, гейзэраў і інш. На тэрыторыі Камчаткі знаходзяцца Краноцкі запаведнік і сусьветна вядомая Даліна гейзэраў. Клімат халодны і вільготны. Прыродныя рэсурсы ўключаюць золата, вугаль, сьлюду і прыродны газ. Насельніцтва Насельніцтва 358,8 тысяч чалавек. З іх: расейцы — 290 108 чал. (80,8%); украінцы — 20 870 чал. (5,8%); каракі — 7 328 чал. (2%); татары — 3 617 чал. (<1,00%); беларусы — 3 347 чал. (<1,00%). 55% насельніцтва жыве ў сталіцы краю — горадзе Петрапаўлаўск-Камчацкі. На тэрыторыі края існуе 11 муніцыпальных раёнаў, 3 гарадзкія акругі, 6 гарадскіх паселішчаў і 50 сельскіх паселішчаў. Муніцыпальныя раёны: Алеуцкі муніцыпальны раён; Быстрынскі муніцыпальны раён; Елізаўскі муніцыпальны раён; Карагінскі муніцыпальны раён; Мількоўскі муніцыпальны раён; Алюторскі муніцыпальны раён; Пенжынскі муніцыпальны раён; Собалеўскі муніцыпальны раён; Тыгільскі муніцыпальны раён; Усьць-Бальшарэцкі муніцыпальны раён; Усьць-Камчацкі муніцыпальны раён; Гарадзкія акругі: Гарадзкая акруга Петрапаўлаўск-Камчацкі Вілючынская гарадзкая акруга (ЗАТУ) Гарадзкая акруга «пасёлак Палана» Эканоміка У эканоміцы края пераважае рыбалоўства (каля 55% ВУП), на поўначы края — горназдабыўная прамысловасьць (здабыча золата і плаціны). Разьвіты турызм, здабыча пушнога зьвера: собаля, лісіцы, марскога коціка, блакітнага пясца. Сельская гаспадарка прадстаўленая пераважна аленегадоўляй. У краі значная колькасьць вайсковых аб’ектаў: базаў падводных чоўнаў, авіябазаў, радарных станцыяў і іншых.